Uz sešiem mēnešiem aizliedz "RTR" retranslēšanu 0
Lēmums stājas spēkā līdz ar tā publicēšanu laikrakstā "Latvijas Vēstnesis".
NEPLP aizvadītā gada laikā atkārtoti konstatēja rupjus pārkāpumus televīzijas kanāla "Rossija RTR" pārraidītajos raidījumos, kur pārkāpts gan Latvijas Elektronisko plašsaziņas līdzekļu likums (EPLL), gan arī Eiropas Savienības (ES) Audiovizuālo mediju pakalpojumu Direktīva.
Ņemot vērā, ka programma "Rossija RTR" Latvijā tiek izplatīta no Zviedrijas (apraides atļaujas turētājs Zviedrijā ir NCP "RUSMEDIACOM"), apskatot programmas izplatīšanas ierobežošanu, ir jāņem vērā ES Audiovizuālo mediju pakalpojumu Direktīva, norāda NEPLP.
Padome aizvadītā gada 18.-19.janvāra raidījumā "Svētdienas vakars ar Vladimiru Solovjovu" un 2015.gada 6.jūlija raidījumā "Vēstis" konstatēja naida kurināšanas pazīmes, kas atbilst direktīvas 6.panta kritērijiem (naida kurināšana rases vai valstspiederības dēļ šo jēdzienu plašākajā nozīmē). NEPLP, ievērojot direktīvas prasības, nosūtīja paziņojumus par konstatētajiem pārkāpumiem Eiropas Komisijai un Zviedrijas karalistes audiovizuālo mediju pakalpojumu regulatoram, kā arī "Rossija RTR". Tāpat NEPLP šā gada 9.martā tikās ar "Rossija RTR" pārstāvjiem.
Padome norāda, ka televīzijas kanāla pārstāvji ir likumā noteiktajā kārtībā aicināti nepieļaut pārkāpumu atkārtošanos, bet tas diemžēl nav noticis, un "Rossija RTR" raidījumos atkārtoti un vairākkārt ir konstatēta naida kurināšana, kā arī aicinājumi uz karadarbību.
NEPLP uzskata, ka šāda televīzijas kanāla rīcība un konstatētais raidījumu saturs nodara kaitējumu Latvijas sabiedrībai, apdraudot tās drošību.
Padomes pieņemtais lēmums stāsies spēkā pēc oficiālās publikācijas laikrakstā "Latvijas Vēstnesis" un attieksies uz visiem televīzijas programmu izplatīšanas pakalpojumu sniedzējiem Latvijā – kabeļoperatoriem, satelīta un interneta televīzijas pakalpojumu sniedzējiem. Lēmums ir pieņemts ievērojot ES Audiovizuālo mediju pakalpojumu direktīvu.
Tāpat NEPLP rosinās grozījumus Elektronisko plašsaziņas līdzekļu likumā, kas paredzēs Latvijā retranslēto TV programmu pieejamības ierobežošanu likuma pārkāpumu gadījumos.